Tarybos sprendimas
1999 m. kovo 9 d.
dėl Protokolo, patikslinančio Europos sutarties tarp Europos Bendrijų bei jų valstybių narių ir Bulgarijos Respublikos prekybos aspektus, sudarymo, siekiant atsižvelgti į Austrijos Respublikos, Suomijos Respublikos ir Švedijos Karalystės stojimą į Europos Sąjungą bei Urugvajaus raundo derybų dėl žemės ūkio rezultatus, įskaitant taikomų lengvatinių priemonių gerinimą
(1999/278/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį, siejant su 228 straipsnio 2 dalies pirmuoju sakiniu,
atsižvelgdama į Komisijos pasiūlymą,
kadangi turi būti patvirtintas Protokolas, patikslinantis Europos sutarties tarp Europos Bendrijų bei jų valstybių narių ir Bulgarijos Respublikos prekybos aspektus, siekiant atsižvelgti į Austrijos Respublikos, Suomijos Respublikos ir Švedijos Karalystės stojimą į Europos Sąjungą bei Urugvajaus raundo derybų dėl žemės ūkio rezultatus, įskaitant taikomų lengvatinių priemonių gerinimą;
kadangi Komisijai turi būti leista imtis Protokolo įgyvendinimo priemonių, pirmiausia dėl pagrindinių ir perdirbtų žemės ūkio produktų;
kadangi Reglamentai (EB) Nr. 1595/97 [1] ir (EB) Nr. 656/98 [2] paankstino tam tikrų Protokolo nuostatų, susijusių su pagrindiniais ir perdirbtais žemės ūkio produktais, įgyvendinimą; kadangi turi būti imtasi atitinkamų priemonių, siekiant užtikrinti sklandų perėjimą nuo minėtais reglamentais nustatytų lengvatinių priemonių prie Protokole numatytų lengvatinių priemonių;
kadangi Europos sutarimo, sudaryto tarp Europos bendrijos ir Bulgarijos Respublikos, Papildomo protokolo dėl prekybos tekstilės gaminiais paskutiniai pakeitimai buvo padaryti Sprendimu 96/225/EB [3],
NUSPRENDĖ:
1 straipsnis
Bendrijos vardu patvirtinamas Protokolas, patikslinantis Europos sutarties tarp Europos Bendrijų bei jų valstybių narių ir Bulgarijos Respublikos prekybos aspektus, siekiant atsižvelgti į Austrijos Respublikos, Suomijos Respublikos ir Švedijos Karalystės stojimą į Europos Sąjungą bei Urugvajaus raundo derybų dėl žemės ūkio rezultatus, įskaitant taikomų lengvatinių priemonių gerinimą.
Protokolo tekstas pridedamas prie šio sprendimo.
2 straipsnis
1. Komisija priims išsamias šio sprendimo taikymo taisykles, remdamasi Reglamento (EEB) Nr. 1766/92 [4] 23 straipsnyje nustatyta tvarka arba, tam tikrais atvejais, kitų reglamentų, susijusių su bendru rinkos organizavimu, atitinkamomis nuostatomis, Reglamentu (EB) Nr. 3448/93 [5] arba Reglamentu (EB) Nr. 3066/95 [6].
2. Įsigaliojus šiam sprendimui, laikoma, kad visas Komisijos taisykles, įgyvendinančias Protokole numatytas lengvatas ir priimtas remiantis Reglamento (EB) Nr. 3066/95 8 straipsniu bei Reglamentu (EB) Nr. 656/98, apibrėžia straipsnio 1 dalis.
3 straipsnis
Tarybos pirmininkas Bendrijos vardu praneša, kaip numatyta Protokolo 6 straipsnyje.
Priimta Briuselyje, 1999 m. kovo 9 d.